ET Euroopa Liidu Teataja C 39/10

Kokkuvõte komisjoni otsusest,

16. juuni 2017,

millega muudetakse otsust C(2014)9295 final Euroopa Liidu toimimise lepingu artikli 101 ja EMP lepingu artikli 53 kohase menetluse kohta

(juhtum AT.39780 – Ümbrikud)

(teatavaks tehtud dokumendi numbri C(2017) 4112 all)

(Ainult ingliskeelne tekst on autentne)

(2018/C 39/06)

16. juunil 2017 võttis komisjon vastu otsuse, millega muudetakse otsust Euroopa Liidu toimimise lepingu artikli 101 ja EMP lepingu artikli 53 kohase menetluse kohta. Kooskõlas nõukogu määruse (EÜ) nr 1/2003 (1) artikliga 30 avaldab komisjon poolte nimed ja otsuse põhilise sisu, sealhulgas kehtestatud sanktsioonid, võttes arvesse ettevõtjate õigustatud huvi kaitsta oma ärisaladusi.

1. SISSEJUHATUS

(1) Otsuses käsitletakse Euroopa Liidu toimimise lepingu artikli 101 ja EMP lepingu artikli 53 üht ja pidevat rikkumist.

(2) Rikkumine seondub iga kuju, värvi ja suurusega standardsete ümbrikute/ümbrik-kirjakottide ja spetsiaalsete (äri-/ja eriotstarbeliste) trükiga ümbrikega. Standardsed ümbrikud/ümbrik-kirjakotid on ilma trükita (kaubamärgiga/jaemüüja kaubamärgiga või ilma) eri suurusega ümbrikud, mida soetatakse tavaliselt hulgi tootja kataloogi alusel. Spetsiaalsed trükiga (äri-/ja eriotstarbelised) ümbrikud on trükiga ümbrikud, mis on kujundatud ja valmistatud kliendi soovidele vastavalt.

2. JUHTUMI KIRJELDUS

2.1. Menetlus

(3) Juhtumit hakati uurima mitteametlikult, informaatorilt saadud teabe alusel. Mitu ettevõtjat, sh Tompla (nüüd „Printeos“), taotles uurimise järel trahvi vähendamist leebema kohtlemise teatise alusel.

(4) Iga poole ja komisjoni vahelised koosolekud kokkuleppe sõlmimiseks toimusid 2014. aasta jaanuarist oktoobrini. 2014. aasta novembris esitasid kõik pooled komisjonile ametliku taotluse lahendada juhtum komisjoni määruse (EÜ) nr 773/2004 (2) tingimustel.

(5) 18. novembril 2014 võttis komisjon vastu vastuväited. Vastavalt kokkuleppemenetlusele järgnesid sellele poolte viivitamatud vastused, et vastuväidete sisu vastab nende kokkuleppemenetluse ettepanekutele.

(6) 2014. aasta detsembris määras komisjon viiele ettevõttele trahvid kokku 19 485 000 eurot, sh trahvi 4 729 000 eurot viiele kontserni Printeos kuuluvale juriidilisele isikule (Printeos SA, Tompla Sobre Expres SL, Tompla Scandinavia AB, Tompla France SARL ja Tompla Druckerzeugnisse Vertriebs GmbH (üheskoos varem „Tompla“, nüüd „Printeos“) (3).

(7) 2014. aasta otsus võeti vastu kokkuleppemenetluses, mis viidi läbi vastavalt määruse (EÜ) nr 773/2004 artiklile 10a ja komisjoni teatisele, mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 (4) artiklitele 7 ja 23 (edaspidi „kokkuleppemenetluse teatis“).

(8) Printeosele määratud trahvi ettevõtjapoolse vaidlustamise järel võttis Üldkohus 2016. aasta detsembris vastu otsuse, (5) milles tühistas ettevõttele määratud trahvi selle arvutuskäigu ebapiisava põhjendatuse tõttu.

(9) Otsuse täitmiseks teatas komisjon 29. märtsi 2017. aasta kirjas (6) Printeosele, et kavatseb võtta trahvi määramiseks vastu uue otsuse. Printeos vastas 29. märtsi 2017. aasta kirjale 17. aprillil 2017 (7) ja esitas argumendid, miks ta on seisukohal, et komisjon ei tohi vastu võtta teist otsust.

(10) Kuna 2014. aasta otsusega määratud trahvi tühistamine ei mõjutanud ei rikkumise tuvastamist 2014. aasta otsuses ega ettevalmistavate aktide seaduslikkust, kordas komisjon menetlust ulatuses ja etapini, milles ilmnes ebaseaduslikkus, st trahvi määramine 2014. aasta otsusega puudulike argumentide alusel.

(11) Konkurentsi piiravat tegevust ja turgu valitsevat seisundit käsitlev nõuandekomitee andis pooldava arvamuse 30. mail 2017. 9. juunil 2017 esitas ärakuulamise eest vastutav ametnik aruande, milles nõustub Printeose poolt esitatud väidete osas komisjoni poolt juhtumile esitatud hinnanguga.

(12) Komisjon võttis otsuse vastu 16. juunil 2017.

(13) Kooskõlas kohtuotsusega antakse otsuses täiendavat teavet asjaolude kohta, mida võeti arvesse 2014. aasta otsuse puhul ja selgitatakse üksikasjalikumalt komisjoni poolt trahvi põhisumma kohandamisel komisjoni suuniste punktile 37 tuginemisel kohaldatud meetodit. Otsuses põhjendatakse ka komisjoni hinnangut juhtumile Printeose poolt tema 17. aprilli 2017. aasta kirjas esitatud väidete valguses ja määratakse ettevõtjale 2014. aasta otsuse artiklis 1 tuvastatud rikkumises osalemise eest sama trahv kui 2014. aasta otsuses.

2.2. Adressaadid ja kestus

(14) Otsus on adresseeritud viiele kontserni Printeos kuuluvale juriidilisele isikule: PRINTEOS SA, PRINTEOS CARTERA INDUSTRIAL SL (varem TOMPLA SOBRE EXPRES SL), TOMPLA SCANDINAVIA AB, TOMPLA FRANCE SARL ja TOMPLA DRUCKERZEUGNISSE VERTRIEBS GmbH.

(15) 2014. aasta otsuses leiti, et Printeos on rikkunud aluslepingu artiklit 101 ja EMP lepingu artiklit 53, osaledes alates 8. oktoobrist 2003 kuni 22. aprillini 2008 konkurentsivastases tegevuses seoses paberümbrike pakkumisega.

2.3. Rikkumise kokkuvõte

(16) Rikkumist on kirjeldatud 2014. aasta otsuses. Vastavalt kõnealuses otsuses esitatud rikkumise kirjeldusele seisnes see järgmises: hindade kooskõlastamine, klientide jagamine ning standardseid ümbrikke/ümbrik-kirjakotte (8) ja spetsiaalseid (äri-/ja eriotstarbelisi) trükiga ümbrikke (9) käsitleva tundliku äriteabe vahetamine. Üks ja pidev rikkumine hõlmas Taanit, Prantsusmaad, Saksamaad, Norrat, Rootsit ja Ühendkuningriiki.

2.4. Parandusmeetmed

(17) Otsuses kohaldatakse trahvide määramise 2006. aasta suuniseid (10) ja määratakse trahvid eespool punktis 2.2 loetletud viiele juriidilisele isikule, kes kuuluvad Printeose kontserni.

2.4.1. Trahvi põhisumma

(18) Trahvide määramisel võttis komisjon arvesse kartellis osalenud ettevõtjate standardsete ümbrike/ümbrik-kirjakottide ja spetsiaalsete trükiga ümbrike müüki asjaomastel turgudel aasta enne kartelli tegevuse lõpetamist, asjaolu, et hindu koordineerivad kokkulepped kuuluvad konkurentsi kõige enam kahjustavate tegurite hulka, kartelli tegevuse kestust, ning neile teguritele lisati summa, millega pärssida ettevõtjate valmisolekut hinnakokkulepetes osalemiseks.

2.4.2. Põhisumma kohandamine

(19) Komisjon ei kohaldanud raskendavaid asjaolusid.

2.4.3. Kohandatud põhisumma kohandamine

(20) Trahv on välja arvutatud samade parameetrite alusel, mida kasutati algse trahvi määramisel 2014. aasta otsuses. Juhtumiga seotud spetsiifiliste asjaolude tõttu kasutas komisjon kooskõlas trahvide määramise 2006. aasta suuniste punktiga 37 kaalutlusõigust ning kohandas trahvi viisil, mis võtab arvesse kartellist mõjutatud toote müügi osa kogukäibest ning poolte erinevat osalemist rikkumises. See tähendab, et Printeose suhtes nähti kaalutlusõiguse alusel ette trahvi vähendamine, mida kohaldati trahvide määramise suuniste artikli 37 alusel kõigi 2014. aasta otsuse adressaatide suhtes.

(21) Trahv jääb vahemikku, mis kokkuleppemenetluse raames Printeosele avaldati ja mille ettevõtja heaks kiitis. Trahv ei ületa 10 % Printeose 2015. aasta kogukäibest ega 2016. aastaks prognoositud käibest.

2.4.4. Käibest 10 % moodustava piirangu kohaldamine

(22) Käesolevas asjas määratud trahv ei ületa 10 % Printeose 2015. aasta kogukäibest ega 2016. aastaks prognoositud käibest.

2.4.5. 2006. aasta leebema kohtlemise teatise kohaldamine

(23) Komisjon vähendas Printeose trahvi 50 %.

2.4.6. Kokkuleppemenetluse läbiviimist käsitleva teatise kohaldamine

(24) Printeosele määratud trahve vähendati kokkuleppemenetluse teatise kohaldamise tulemusena 10 %.

3. KOKKUVÕTE

(25) Määruse (EÜ) nr 1/2003 artikli 23 lõike 2 kohaselt määrati järgmised trahvid: PRINTEOS SA, PRINTEOS CARTERA INDUSTRIAL SL (varem TOMPLA SOBRE EXPRES SL), TOMPLA SCANDINAVIA AB, TOMPLA FRANCE SARL ja TOMPLA DRUCKERZEUGNISSE VERTRIEBS GmbH solidaarselt: 4 729 000 eurot.

(1) EÜT L 1, 4.1.2003, lk 1. Määrusega (EÜ) nr 411/2004 muudetud kujul (ELT L 68, 6.3.2004, lk 1).

(2) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(3) 15. juulil 2015 muudeti Tompla Sobre Expres SL nimi: nüüd Printeos Cartera Industrial SL.

(4) ELT C 167, 2.7.2008, lk 1.

(5) Kohtuasi T-95/15: Printeos, SA jt vs. Euroopa Komisjon, EU:T:2016:722.

(6) 29. märtsi 2017. aasta kiri viitega *D/2017/022104 COMP/G-2/MJ/dlj.

(7) Printeos oli juba 3. märtsi 2017. aasta kirjas teatanud komisjoni talitustele, et on seisukohal, et komisjon ei saa vastu võtta teist otsust samadele faktidele tuginedes ja samade ettevõtjate vastu, kuna see rikuks Printeosele Euroopa Liidu põhiõiguste harta artikliga 50 ja Euroopa inimõiguste konventsiooni protokolli nr 7 artikli 4 lõikega 1 tagatud põhiõigust (ne bis in idem).

(8) Standardsed lihtsad ümbrikud, mille saab välja valida tootja standardkataloogist ja mida saab valmiskujul suures koguses osta.

(9) Spetsiaalsed trükiga (äri-/ja eriotstarbelised) ümbrikud kujundatakse ja valmistatakse kliendi soovidele vastavalt. Neid kasutatakse otsepostituses ja ka kommunaalarvete, pangaväljavõtete jne saatmiseks.

(10) ELT C 210, 1.9.2006, lk 2.